
TELŠIŲ LOPŠELIO-DARŽELIO „ŽEMAITUKAS“ 
PIRMOSIOS PAGALBOS RINKINIO APRAŠAS

I SKYRIUS
BENDROSIOS NUOSTATOS

1. Telšių lopšelio-darželio „Žemaitukas“ (toliau - Mokykla ) pirmosios pagalbos rinkinio aprašas (toliau – Aprašas) nustato Mokyklos pirmosios pagalbos rinkinio sudėtį, vaistinių preparatų įsigijimo ir laikymo sąlygas, švietimo teikėjo atsakingų asmenų veiksmus dėl pirmosios pagalbos rinkinio sudarymo ir priežiūros.
2.  Mokyklos pirmosios pagalbos rinkinys yra paženklintas (žaliame fone baltas kryžius) ir laikomas gerai matomoje vietoje, lengvai pasiekiamas, išskyrus  Aprašo 16 punkte nustatytą atvejį. 
3. Mokyklos pirmosios pagalbos rinkiniai laikomi grupėse: „Boružiukai“, „Drugeliai“, „Žirniukai“ „Ančiukai“, „Ežiukai“, „Meškiukai“, „Bitutės“, „Žiogeliai“, „Pelėdžiukai“, „Geniukai“, „Voveriukai“, „Riešutėliai“, „Gandriukai“, „Kiškučiai“, mokykloje ir virtuvėje. Darbuotojai pasirašytinai yra supažindinti ir nelaimės atveju žino, kur ieškoti pirmosios pagalbos rinkinio.


II SKYRIUS
MOKYKLOS PIRMOSIOS PAGALBOS RINKINIO SUDARYMAS

4. Mokyklos pirmosios pagalbos rinkinyje yra šios medicinos priemonės, vaistiniai preparatai ir kitos priemonės:
4.1. sterilūs įvairių dydžių pleistrai, ne mažiau kaip 10 vnt.;
4.2. pleistras (ruloninis), ne mažiau kaip 1 vnt. (ne mažiau kaip 5 m);
4.3. sterilus spaudžiamasis tvarstis, kurio sterilus padelis ne mažesnis kaip 10 cm x 10 cm, pats tvarstis ne mažesnis kaip 15 cm x 180 cm, ne mažiau kaip 1 vnt.;
4.4. nesterilus tvarstis, ne mažiau kaip 5 vnt. (ne mažiau kaip po 5 m ilgio);
4.5. palaikomasis trikampio formos tvarstis, ne mažiau kaip 2 vnt.;
4.6. pirmosios pagalbos žirklės, 1 vnt.;
4.7. speciali antklodė, skirta nukentėjusiajam paguldyti ar apkloti, ne mažesnė kaip 130 cm x 200 cm;
4.8. sterilus žaizdų tvarstis, ne mažesnis kaip 5 cm x 10 cm, ne mažiau kaip 2 vnt.;
4.9. vienkartinės medicininės pirštinės, ne mažiau kaip 2 komplektai po 2 vnt.;
4.10. vienkartinės apsauginės plėvelės /pirmosios pagalbos gaivinimo kaukės dirbtiniam kvėpavimui atlikti, ne mažiau kaip 2 vnt.;
4.11. vienkartinis šalčio maišelis, ne mažiau kaip 2 vnt.;
4.12. turniketas, skirtas stipriam (masyviam) kraujavimui galūnėse (rankose, kojose) stabdyti, ne mažiau kaip 2 vnt.;
4.13. epinefrinas:
4.13.1. 300 mikrogramų injekcinis tirpalas užpildytame švirkštiklyje, skirtas 30 kg ar daugiau sveriantiems  vaikams ir suaugusiesiems, ne mažiau kaip 1 užpildytas švirkštiklis;
4.13.2. 150 mikrogramų  injekcinis tirpalas užpildytame švirkštiklyje, skirtas vaikams, sveriantiems iki 30 kg, ne mažiau kaip 1 užpildytas švirkštiklis;
Pastaba. 4.13 papunktis įsigalioja 2026-09-01. 
4.14. atmintinė – pirmosios pagalbos teikimo aprašymas arba atmintinė, turniketo naudojimo taisyklės, 1 vnt. 
5. Mokykloje yra 1 vnt. 150 mikrogramų injekciniu tirpalu užpildytas vaistinio preparato epinefrino švirkštiklis, skirtas vaikams, sveriantiems iki 30 kg ir 1 vnt. 300 mikrogramų injekciniu tirpalu užpildytas švirkštiklis, skirtas 30 kg ar daugiau sveriantiems  vaikams ir suaugusiesiems.
 6. Mokyklos pirmosios pagalbos rinkiniai yra  pažymėti, nurodant, kuriame rinkinyje yra vaistinis preparatas epinefrinas ir kuriame jo nėra.
7. Mokykla, atsižvelgdama į poreikį, pirmosios pagalbos rinkinyje gali turėti ir papildomų medicinos priemonių bei kitų priemonių, nenurodytų Aprašo 4 punkte, išskyrus vaistinį preparatą.
8. Mokyklos pirmosios pagalbos rinkinyje gali būti tik Lietuvos Respublikoje registruotas vaistinis preparatas (įrašytas į Lietuvos Respublikos vaistinių preparatų registrą arba Lygiagrečiai importuojamų vaistinių preparatų sąrašą) ir Lietuvos Respublikos sveikatos sistemos įstatyme nustatytus reikalavimus atitinkančios medicinos priemonės.

III SKYRIUS
MOKYKLOS ATSAKINGI ASMENYS

9. Mokyklos vadovas paskiria atsakingą asmenį, kuris:
9.1. atsako už Mokyklos pirmosios pagalbos rinkinio atnaujinimą bei papildymą, laikydamasis medicinos priemonių (prietaisų), kitų priemonių ir vaistinio preparato epinefrino nustatytų kiekių;
9.2. užtikrina, kad Mokyklos pirmosios pagalbos rinkinyje būtų laikomas kokybiškas (tirpalas skaidrus ir bespalvis) ir galiojančio tinkamumo vartoti laiko vaistinis preparatas epinefrinas;
9.3. užtikrina, kad vaistinis preparatas epinefrinas būtų laikomas ant vaistinio preparato pakuotės nurodytomis nustatytomis sąlygomis kartu su pakuotės lapeliu;
9.4. vykdo vaistinio preparato epinefrino apskaitą;
9.5. atsako už farmacinių atliekų – nekokybiško ir (ar) pasibaigusio tinkamumo vartoti laiko vaistinio preparato epinefrino – išėmimą iš Mokyklos pirmosios pagalbos rinkinio ir jo šalinimą pagal teisės aktus. 
10. Vadovaujantis Lietuvos Respublikos farmacijos įstatymu, Mokykla vaistinį preparatą epinefriną, įrašytą į švietimo teikėjo pirmosios pagalbos rinkinio sudėtį, gali įsigyti tik iš visuomenės vaistinės (toliau – vaistinė). Mokyklos vadovo paskirtas atsakingas asmuo pateikia vaistinei pasirašytą laisvos formos paraišką, patvirtintą Mokyklos vadovo, kurioje nurodoma:
10.1. Mokyklos pavadinimas ir kodas;
10.2. įgalioto asmens vardas, pavardė, asmens kodas;
10.3. vaistinio preparato pavadinimas, farmacinė forma, stiprumas ir kiekis (vienam Mokyklos pirmosios pagalbos rinkiniui skiriama ne daugiau kaip po 1 vnt. nustatyto stiprumo vaistinio preparato epinefrino);
10.4. Mokyklos pirmosios pagalbos rinkinių, kuriuose turi būti vaistinio preparato epinefrino, kiekis; 
10.5. paraiškos pateikimo data.

IV SKYRIUS
VAISTINIŲ PREPARATŲ ĮSIGIJIMO IR LAIKYMO SĄLYGOS

11. Vaistinė išduoda vaistinį preparatą epinefriną asmeniui, pateikusiam Mokyklos vadovo patvirtintą įgaliojimą ir jo asmens tapatybę patvirtinantį dokumentą. Išduodamas paraiškoje nurodytas vaistinio preparato epinefrino kiekis.
12. Vaistinė turi teisę pagal pateiktą paraišką parduoti tik Mokyklos pirmosios pagalbos rinkiniui suformuoti ar papildyti, neviršijant Mokyklos pirmos pagalbos rinkinyje nustatytų kiekių, skirtą vaistinį preparatą epinefriną.
13. Parduodant (išduodant) vaistinį preparatą epinefriną, kartu turi būti pateiktas šio vaistinio preparato pakuotės lapelis.
14. Pardavimo (išdavimo) dokumentai turi būti saugomi kartu su paraiška teisės aktų nustatytą terminą.
15. Mokyklos pirmosios pagalbos rinkinyje esantis vaistinis preparatas epinefrinas turi būti laikomas ant vaistinio preparato pakuotės nurodytomis sąlygomis:
15.1. išorinėje pakuotėje (dėžutėje, į kurią įdėtas užpildytas švirkštiklis), kad vaistinis preparatas epinefrinas būtų apsaugotas nuo šviesos;
15.2. ne aukštesnėje kaip 25°C temperatūroje;
15.3. vaistinio preparato epinefrino negalima šaldyti ar užšaldyti. 
16. Mokyklos pirmosios pagalbos rinkinio, kuriame yra vaistinis preparatas epinefrinas, laikymo vieta turi būti vaikams nepasiekiama, tačiau, esant būtinybei, greitai prieinama pirmąją pagalbą teikti apmokytiems asmenims.
17. Vaistinio preparato epinefrino apskaita vykdoma pildant elektroninį apskaitos žurnalą (1 priedas), kuriame yra šie duomenys: 
17.1. duomenys apie įsigytą vaistinį preparatą epinefriną: įsigijimo data, serija, tinkamumo vartoti laikas, įsigytų švirkštiklių kiekis; 
17.2. duomenys apie švirkštiklio, kuris užpildytas vaistiniu preparatu epinefrinu, panaudojimą: panaudojimo data, kiekis, priežastis, asmens, kuriam panaudota, vardas, pavardė; 
17.3. duomenys apie farmacines atliekas: netinkamų naudoti (pasibaigusio tinkamumo vartoti laiko ir (ar) netinkamos kokybės) švirkštiklių, užpildytų vaistiniu preparatu epinefrinu, kiekis ir jų išėmimo iš švietimo teikėjo pirmosios pagalbos rinkinio data, perdavimo šalinti data, perduotų šalinti švirkštiklių skaičius, subjektas, kuriam perduota; 
17.4. skirtingų stiprumų vaistinio preparato epinefrino apskaitos duomenys pildomi atskirai. 
18. Vaistinio preparato epinefrino tirpalas turi būti periodiškai tikrinamas, kaip nurodyta jo pakuotės lapelyje, siekiant įsitikinti, kad jis yra skaidrus ir bespalvis. Taip pat turi būti sekamas jo tinkamumo vartoti laikas (data), kuris nurodytas ant etiketės. Jei tirpalas įgavo spalvą arba susidrumstė (jame atsirado kietų dalelių), arba pasibaigė jo tinkamumo vartoti laikas, jo vartoti negalima. Tokį švirkštiklį reikia išimti iš Mokyklos pirmosios pagalbos rinkinio kaip farmacinę atlieką. 
19. Pasibaigusio tinkamumo vartoti laiko ir (ar) netinkamos kokybės vaistinį preparatą epinefriną bei pasibaigusio galiojimo laiko medicinos priemones (prietaisus) laikyti Mokyklos pirmosios pagalbos rinkinyje draudžiama.

V SKYRIUS
BAIGIAMOSIOS NUOSTATOS

20. Mokyklos atliekas tvarko vadovaudamasis Lietuvos Respublikos atliekų tvarkymo įstatymu ir jį įgyvendinančiais teisės aktais.
21. Pirmąją pagalbą teikti apmokyti asmenys apie pastebėtas įtariamas nepageidaujamas reakcijas praneša vaistinio preparato epinefrino pakuotės lapelyje nurodyta tvarka.



	Telšių lopšelio-darželio „Žemaitukas“ 

	pirmosios pagalbos rinkinio aprašo 
1 priedas



VAISTINIO PREPARATO EPINEFRINO APSKAITA
Duomenys apie įsigytą vaistinį preparatą epinefriną
	Eil. Nr.
	Įsigijimo data
	Serija 
	Tinkamumo vartoti laikas
	Įsigytų švirkštiklių kiekis

	1
	
	
	
	

	2
	
	
	
	

	3
	
	
	
	



Duomenys apie švirkštiklio, kuris užpildytas vaistiniu preparatu epinefrinu, panaudojimą
	Eil. Nr.
	Panaudojimo  data
	Kiekis  
	Priežastis 
	Asmens, kuriam panaudota, vardas, pavardė

	1
	
	
	
	

	2
	
	
	
	

	3
	
	
	
	



Duomenys apie farmacines atliekas
	Eil. Nr.
	Netinkamų naudoti  švirkštiklių kiekis
	Išėmimo iš pagalbos rinkinio data  
	Perdavimo šalinti data 
	Perduotų šalinti švirkštiklių kiekis
	Subjekto, kuriam perduota

	1
	
	
	
	
	

	2
	
	
	
	
	

	3
	
	
	
	
	













